**Unde-s românii?**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Unde-s românii?

Unde-s astăzi toți aceia ce ieri fixau hotarul țării,

când toată lumea asta largă ne voia încă mărunți,

s-au pierdut oare cu toții în ale istoriei mizerii

și sunt stele călătoare care-alunecă pe munți?

Unde-s toți eroii noștri cu viețile lor legendare,

(cum s-a șters al lor model din mintea noastră colectivă),

care-au păzit a lor cultură ținând glia-ntre hotare,

sau sunt azi bomboane dulci pe-a țării proaspătă colivă?

Unde-s azi acei români plini de bun simț și conștiință,

ce parcă mai ieri sfințeau locul, biserici ridicând, de lemn,

în care se rugau sfioși și plini de buna lor cuviință,

unde-au dispărut cu toții, de nu mai dau astăzi un semn?

Unde-s toți acei români ce ne făceau faimoși în lume,

care păzeau creștinătatea murind cu Dumnezeu pe buze,

de ce oare-n aste vremuri nu-i mai pomenim pe nume,

ci lăsăm toți măscăricii pe seama noastră să se-amuze?

Unde ne este acel sânge ce ne făcea brațe de fier,

unde ne este-acea dorință de a trăi în demnitate

și ce-i cu toți pigmeii ăștia care doar de milă cer,

ce stau ca vitele mânate în abatoare către moarte?!

Unde-s astăzi toți aceia ce ieri fixau hotarul țării,

când toată lumea asta largă ne voia încă mărunți,

s-au pierdut oare cu toții în ale istoriei mizerii

și sunt stele călătoare care-alunecă pe munți?